b'\n_START_ARTICLE_\nMygg\n_START_SECTION_\nUtseende\n_START_PARAGRAPH_\nMygg kan skilles fra fluene ved \xc3\xa5 se p\xc3\xa5 antennene, som skal ha mer enn 4 ledd og v\xc3\xa6re av typen tr\xc3\xa5dformede, det vil si at leddene er mer eller mindre like store og sitter etter hverandre \xc2\xabsom perler p\xc3\xa5 en snor\xc2\xbb. Dette kan v\xc3\xa6re vanskelig \xc3\xa5 se, og kan kreve forst\xc3\xb8rrelse. Noen mygg har sv\xc3\xa6rt sm\xc3\xa5 antenneledd. Mygg har fasett\xc3\xb8yne og mange arter har ogs\xc3\xa5 tre punkt\xc3\xb8yne (ocelli)._NEWLINE_Bakkroppen er vanligvis lang og tynn. Mange hanner har komplekse ytre kj\xc3\xb8nnsorganer med forskjellige gripeorganer, pigger o.l. Disse er nyttige for \xc3\xa5 bestemme artene. Hunner har normalt et velutviklet, hardt (sklerotisert) eggleggningsr\xc3\xb8r._NEWLINE_Mygg er en delgruppe av tovingene og har, som navnet sier, bare ett par vinger, eller to-vinger. Insekter har prim\xc3\xa6rt fire vinger men hos tovingene er det bakerste vingeparet erstattet av (omdannet til) to svingk\xc3\xb8ller eller k\xc3\xb8lleformede balanseorganer. Disse fungere som balanseorgan under flygningen._NEWLINE_Mygg har ofte noe mer spisse og lengre vinger, lengre bein og en litt slankere bakkropp enn fluene. Mygg er vanligvis sm\xc3\xa5, men enkelte arter kan v\xc3\xa6re store, som stankelbein. Deuterophlebiidene har et s\xc3\xa6rpregede utseende og kan ved f\xc3\xb8rste \xc3\xb8yekast minne om d\xc3\xb8gnfluer. Det ytre utseendet til noen mygg kan v\xc3\xa6re sv\xc3\xa6rt likt en flue, som hos h\xc3\xa5rmygg, gj\xc3\xb8dselmygg og knott._NEWLINE_Larver som lever i vann, har enten tr\xc3\xa5dformede trak\xc3\xa9-gjeller n\xc3\xa6r bakenden, eller de \xc3\xa5nder via et \xc2\xabr\xc3\xb8r\xc2\xbb p\xc3\xa5 bakkroppen. Dette stikkes opp gjennom overflatehinnen p\xc3\xa5 vannet, til atmosf\xc3\xa6risk luft. Hode er utviklet og har bitende munndeler._NEWLINE_Larvene er vingel\xc3\xb8se og normalt uten bein. De utvikler seg gjennom flere larvestadier, denne utviklingen kan ta s\xc3\xa5 lite som \xc3\xa9n uke og s\xc3\xa5 mye som flere \xc3\xa5r, avhengig av forholdene.\n_START_SECTION_\nLevevis\n_START_PARAGRAPH_\nMygg finnes mange steder, men mange av artene har tilknytning til et fuktig milj\xc3\xb8, ved vann, elver, v\xc3\xa5tmark eller i skyggefull skog._NEWLINE_Mygg har larvestadiet i d\xc3\xb8d ved, mudder, jord eller r\xc3\xa5tnende planterester. Noen lever i fruktlegemet til sopper. Normalt finnes mygg med larvestadier i vann, bare i ferskvann. Men noen arter i gruppen fj\xc3\xa6rmygg finnes ned til 30 meters dyp i havet og opp til over 5\xc2\xa0000 meters h\xc3\xb8yde i fjellomr\xc3\xa5der._NEWLINE_Larvene til nettvingemygg er sterkt spesialiserte for \xc3\xa5 leve i fossefall, stryk og rasktstr\xc3\xb8mmende fjellbekker. De bruker sugesk\xc3\xa5lene p\xc3\xa5 undersiden til \xc3\xa5 holde seg fast til steiner eller annet bunnmateriale. De trenger glatte flater for \xc3\xa5 feste seg, og lever av \xc3\xa5 skrape alger, bakterier og annet organisk materiale fra steinene. Puppen er festet til steiner eller lignende. N\xc3\xa5r de voksne insektene klekkes er vingene alt fullt utviklet, og de kan fly s\xc3\xa5 snart de kommer til overflaten._NEWLINE_Mygg tilh\xc3\xb8rer gruppen av insekter med fullstendig forvandling (holometabole insekter), som gjennomg\xc3\xa5r en metamorfose i l\xc3\xb8pet av utviklingen. Mellom larvestadiet og det voksne stadiet er et puppestadie, en hvileperiode, der myggens indre og ytre organer endres. Larvens kropp omdannes til en puppe. N\xc3\xa5r puppehuden er hard, begynner omdanningen fra larve til den voksne (imago) myggen. De indre organer brytes i varierende grad ned til en cellemasse. En omorganisering skjer og dyret bygges opp igjen. Puppeperioden varierer etter temperaturen._NEWLINE_Mange mygg finnes i de mer kj\xc3\xb8lige omr\xc3\xa5dene av jorden. Overvintring skjer som egg, unge larver eller nesten ferdig utviklet larver. Eggstadiet t\xc3\xa5ler bedre kulde enn det voksne stadiet. Mange overvintrer i plantestr\xc3\xb8et p\xc3\xa5 bakken. Noen kan klare seg i bekker og dammer som bunnfryser om vinteren. Vintermygg skiller seg ut ved at de er en av de f\xc3\xa5 insektgruppene som hovedsakelig er aktive som voksne i vinterhalv\xc3\xa5ret. De kan p\xc3\xa5treffes mellom oktober og april, og er i aktivitet straks temperaturen kommer over frysepunktet._NEWLINE_Andre steder p\xc3\xa5 jorden m\xc3\xa5 mygg overleve t\xc3\xb8rkeperioder om sommeren. Mygg p\xc3\xa5 slike steder overlever t\xc3\xb8rkeperioden normalt som egg.\n_START_SECTION_\nIkke alle stikker eller biter\n_START_PARAGRAPH_\nBare noen f\xc3\xa5 arter stikker eller biter, men ikke desto mindre, kan disse v\xc3\xa6re til plage for mennesker. De blodsugende artene finner trolig offeret sitt ved \xc3\xa5 g\xc3\xa5 etter karbondioksid i ut\xc3\xa5ndingsluften._NEWLINE_Stikkemyggene har en lav summende lyd n\xc3\xa5r de kommer flyvende. Hunnmyggen stikker for \xc3\xa5 suge blod, dette er viktig, den trenger proteiner for \xc3\xa5 kunne utvikle mange egg. En hunnmygg som har f\xc3\xa5tt i seg et godt m\xc3\xa5ltid blod, produserer omtrent ti ganger s\xc3\xa5 mange egg som en mygg som ikke har f\xc3\xa5tt et blodm\xc3\xa5ltid. Et myggstikk etterlater seg en typisk hevelse som kl\xc3\xb8r. Det er hunnen som stikker, hannene er fredelige og bes\xc3\xb8ker blomster, for \xc3\xa5 spise nektar og pollen._NEWLINE_Knott og sviknott kan opptre i store svermer, de er gjerne plagsomme s\xc3\xa6rlig etter regnv\xc3\xa6r, like etter solnedgang og lignende. De sier ikke nei takk til et blodm\xc3\xa5ltid. Disse artene stikker ikke men har kjever og biter hull p\xc3\xa5 huden.\n_START_SECTION_\nSkadedyr\n_START_PARAGRAPH_\nNoen mygg opptrer som skadedyr i jordbruket. S\xc3\xa6rlig enkelte larver til stankelbeinartene, som lever i jorden, kan gj\xc3\xb8re en del skade. De spiser p\xc3\xa5 planter\xc3\xb8tter og kan ogs\xc3\xa5 gnage av unge planter i rothalsen._NEWLINE_Myrstankelbeinet (Tipula paludosa) er den arten som s\xc3\xa6rlig skaper problemer nordvest i Europa. Omr\xc3\xa5der med fuktig, moldrik jord, som drenerte myrer er spesielt utsatt. Larvene gj\xc3\xb8r st\xc3\xb8rst skade n\xc3\xa5r de er nesten utvokst, om v\xc3\xa5ren og forsommeren. Grovt sett kan man regne med at skader er sannsynlige dersom tettheten av myrstankelbeinlarver overstiger 100 larver per kvadratmeter._NEWLINE_Familiene soppmygg (Mycetophilidae) og s\xc3\xb8rgemygg (Sciaridae) kan gj\xc3\xb8re noe skade ved dyrking av sjampinjonger._NEWLINE_Noen arter av gallmygg (Cecidomyiidae) er alvorlige skadedyr i korndyrking, s\xc3\xa6rlig arten korngallmygg (Mayetiola destructor).\n_START_SECTION_\nSykdomsb\xc3\xa6rere\n_START_PARAGRAPH_\nI tropiske land kan mygg overf\xc3\xb8re sykdommer. De norske artene er ganske s\xc3\xa5 harml\xc3\xb8se._NEWLINE_Malariamygg er en slekt blant stikkemyggene og slekten har f\xc3\xa5tt navnet sitt fordi 30-40 av artene kan spre sykdommen malaria. Egg- larve- og puppestadiene foreg\xc3\xa5r i vann og varer 5-14 dager avhengig av art og temperatur. Det er de voksne kj\xc3\xb8nnsmodne (imago) hunnmyggene som er sykdomsspredere. Medlemmer i familien stikkemygg kan ogs\xc3\xa5 spre en lang rekke andre sykdommer og parasitter til dyr og mennesker, inkludert gulfeber._NEWLINE_Noen tropiske arter i gruppen knott (Simuliidae) kan spre parasitter eller alvorlige sykdommer. I Afrika forekommer elveblindhet eller oncocerciasis, for\xc3\xa5rsakes av rundormen Oncocerca volvulus. Arkeologer har funnet restene etter 77\xc2\xa0000 \xc3\xa5r gamle sovematter i et hulekompleks i Sibudu-hulen i KwaZulu-Natal-provinsen i S\xc3\xb8r-Afrika. If\xc3\xb8lge professor og arkeolog Lyn Wadley fra Wits University i Johannesburg bestod sovemattene av et flere cm tykt lag av stilker og blad fra siv, sumpgress og en plante inneholdende et stoff som s\xc3\xa6rlig mygg unng\xc3\xa5r._NEWLINE_Sommerfuglmygg er normalt ufarlig, men det finnes noen blodsugende arter i varmere str\xc3\xb8k av verden, i underfamilien Phlebotominae, som kan b\xc3\xa6re med seg sykdomssmitte._NEWLINE_Aedes-myggen sprer virussykdommen chikungunya som blant annet forekommer i Afrika, S\xc3\xb8r-Asia og p\xc3\xa5 Filippinene.\n_START_SECTION_\nD\xc3\xa5rlig unders\xc3\xb8kt dyregruppe\n_START_PARAGRAPH_\nDet er 29 familier av mygg i Norge, med omtrent 2\xc2\xa0000 arter. Flere av delgruppene til mygg er d\xc3\xa5rlig unders\xc3\xb8kt._NEWLINE_Et eksempel p\xc3\xa5 hvor liten kunnskapen om mygg er, kan v\xc3\xa6re resultatet av et par \xc3\xa5r med innsamling av mygg i delgruppene Bolitophilidae, Diadocidiidae, Ditomyiidae, Keroplatidae og soppmygg (Mycetophilidae), p\xc3\xa5 noen steder i M\xc3\xb8re og Romsdal. Resultatet ble 57 nye arter for Norge og ti nye (ubeskrevne) arter for vitenskapen. Til sammen utgjorde innsamlingen funn av 357 ulike arter, som var mer enn halvparten av de til da kjente norske artene._NEWLINE__NEWLINE_Trolig er artsantallet i M\xc3\xb8re og Romsdal en god del h\xc3\xb8yere, fordi dette var en passiv innsamling med vindusfelle og malaisetelt. Det vil si at de fanget bare de artene som passerte de f\xc3\xa5 kvadratmeterne hvor fellene var plassert._NEWLINE_Antallet mygg i verden er n\xc3\xa6r 50\xc2\xa0000 beskrevne, n\xc3\xa5levende arter. Det er antatt at det egentlige tallet er langt h\xc3\xb8yere. Et eksempel er tropisk regnskog, som er sv\xc3\xa6rt d\xc3\xa5rlig unders\xc3\xb8kt. Denne naturtypen har trolig sv\xc3\xa6rt mange, enn\xc3\xa5 ikke oppdagede arter. Hvor mange myggarter det kan v\xc3\xa6re er ukjent. For tovinger, som ogs\xc3\xa5 inkluderer fluene, er det mer enn 160\xc2\xa0000 beskrevne arter._NEWLINE__NEWLINE_Det er antatt at bare tovingene alene kan ha mer enn \xc3\xa9n million n\xc3\xa5levende arter.\n_START_SECTION_\nSystematisk inndeling\n_START_PARAGRAPH_\nSlektskapsforholdene mellom tovingenes delgrupper er avklart i ulik grad. Samtidig \xc3\xb8ker artsantallet jevnt.\n_START_SECTION_\nTradisjonell inndeling\n_START_PARAGRAPH_\nDet er ulike m\xc3\xa5ter \xc3\xa5 dele inn mygg, eksempel er Fauna Europaea Web Service_NEWLINE_og The Diptera Site,_NEWLINE__NEWLINE_hvor de forskjellige delgruppene er ulikt plassert.'